CELEX: C2004/262/73
Language: hu
Date: 2004-10-23 00:00:00
Title: T-298/04 sz. ügy: Az EFKON AG által 2004. július 21-én az Európai Parlament és az Európai Unió Tanácsa ellen benyújtott kereset

23.10.2004   
            
            
               HU
            
            
               Az Európai Unió Hivatalos Lapja
            
            
               C 262/38
            
         Az EFKON AG által 2004. július 21-én az Európai Parlament és az Európai Unió Tanácsa ellen benyújtott kereset
   (T-298/04 sz. ügy)
   (2004/C 262/73)
   Az eljárás nyelve: német
   Az EFKON AG, székhely: Graz-Andritz (Ausztria), 2004. július 21-én keresetet nyújtott be az Európai Közösségek Elsőfokú Bíróságához az Európai Parlament és az Európai Unió Tanácsa ellen. A felperes meghatalmazottja Georg Zanger, ügyvéd.
   A felperes azt kéri, hogy a Bíróság:
   
               —
            
            
               semmisítse meg az Európai Parlament és a Tanács 2004. április 29-i 2004/52/EK irányelvét (1);
            
         
               —
            
            
               vagy semmisítse meg az Európai Parlament és a Tanács 2004. április 29-i 2004/52/EK irányelvének 2. cikke (1) bekezdésének a), b) és c) pontját, valamint 6. cikkét;
            
         
               —
            
            
               vagy engedélyezze a felperes által használt technológia (aktív infravörös fény) használatát az elektronikus díjfizetési rendszer bevezetésekor;
            
         
               —
            
            
               kötelezze az alpereseket a költségek viselésére.
            
         Jogalapok és fontosabb érvek:
   A felperes a 2004. április 29-i 2004/52/EK európai parlamenti és tanácsi közös irányelv megsemmisítését kéri. Álláspontja szerint a megtámadott irányelv a jogszabályok technológiasemlegességének követelményével szemben kötelező jelleggel írja elő bizonyos technológiák alkalmazását. Ezáltal az irányelvben megnevezett technológiákat előnyben részesítő piaci szabályozás jött létre, és a versenyszabadság elve sérült a Közösségben. A felperest technológiájával (kétirányú nagysebességű aktív infravörös kommunikációs technológia) kizárták a közúti díjfizetési rendszerek piacáról.
   A felperes továbbá kifogásolja, hogy a rendelet szándékolt célját – a tagállamok közúti elektronikus díjfizetési rendszerei közötti kölcsönös átjárhatóságot – nem érte el, és egyidejűleg a tagállamok közötti együttműködést is gátolja, amely a szubszidiaritás elvének sérelmét jelenti. Továbbá a felperes a jogalkotási eljárásban nem tudott részt venni, így a meghallgatáshoz való jogát sértették meg, és a mikrohullámiparral kapcsolatban a jogszabály révén hátrányosan különbözették meg. Az európai törvényhozók által létrehozott piaci szabályozás a felperest akadályozta az EK-Szerződésben biztosított alapszabadságainak gyakorlásában is.
   
      (1)  Az Európai Parlament és a Tanács 2004. április 29-i 2004/52/EK irányelve a Közösségben a közúti elektronikus díjfizetési rendszerek kölcsönös átjárhatóságáról (HL L 166., 124. o.).